隴西郡麥積山有獻白鹿者潔如霜雪馴養逾年放歸舊山十二韻
作者：張方平
朝代：宋

paragraphs: 地得金方正，山藏靈物珍。
月宮遺玉兔，仙仗失霜麟。
乳竇冰泉冷，晴原露草春。
清風生澗壑，高格對松筠。
久卧常存息，凝思若養神。
煙崖一蹭蹬，華館久埃塵。
我意本雲水，無心愛珮紳。
平生厭俗客，待爾當嘉賓。
蕭灑襟情遠，虛恬氣韻真。
檜軒同鶴靜，竹渚伴鷗馴。
龜智霑驪血，犧純被繡巾。
放歸舊林麓，好去避虞人。